|  |  |
| --- | --- |
| **ROKODELSKA PANOGA** | **Predilstvo** |
| **POVZETEK**  |
| Predenje volne, lanu ali konoplje je domača obrt pridobivanja niti za predelavo v tkanino ali pletivo. V preteklosti je bilo predenje vsakoletno kmečko opravilo predvsem v hladni polovici leta. Navadno so ženske predle skupaj, zato je imelo močno družbeno in folklorno razsežnost. Na Slovenskem so na kolovrat ali na preslico predli volneno in laneno predivo ter predivo iz konoplje. Dandanes ročno predejo redke mojstrice, zelo ogroženo pa je tudi strojno predenje volne v maloštevilnih predilnicah. S spodbujanjem obrti bi lahko bolje izkoristili vsestransko surovino – volno, saj se jo zaradi sodobne klasifikacije neredko zavrže kot odpadek. Prav tako je vedno bolj aktualno obujanje sejanje lanu in konoplje. |
| **OPIS PANOGE** |
| Predenje je domača obrt pridobivanja niti za predelavo v tkanino ali pletivo. Na Slovenskem so predli predvsem volno, konopljo in lan. Sama tehnologija predenja je pri različnih materialih zelo podobna, razlikuje pa se priprava materiala za predenje. Ob tem je bilo pridelovanje lanu, njegova priprava za prejo in tkanje družabno domače opravilo, ki je povezovalo zlasti ženski del družine, na Škofjeloškem pa so sodelovali tudi moški. Predenje vlaken naj bi se začelo že v paleolitiku. Nekdaj je bila preja pomembno družabno opravilo v zimskem času, ki je povezovalo dekleta in žene. Predice so na preslico ali na kolovratu predle doma, zvečer pa so se zbrale skupaj na eni od domačij »na preji«. Vsakoletna preja naj bi trajala v času od sv. Martina (11. novembra) do sv. Jedrti ali Jere (17. marca) ali do velike noči, ko naj bi se spet začela dela na prostem. Na preji so zbrani peli, molili, si zastavljali uganke, pripovedovali pravljice in povedke. Praksa naj bi bila na slovenskem območju navzoča do 70. let 20. stol.Rejci ovc praviloma dvakrat na leto poskrbijo za strižo svojih ovc – enkrat pred pašo in drugič po pašnem obdobju. S tem pridobijo velike količine runa, ki se lahko med drugim uporabi za obdelavo volne s predenjem. Ovce striže usposobljen strižec, saj so za kakovostno runo pomembni pravilen način striženja, primerno okolje in orodje. Na našem območju je za predelavo runa v nit najbolj primerna dlaka oz. volna jezersko-solčavske pasme, saj je izmed avtohtonih pasem najbolj prijetna na otip. Volnena vlakna se klasificirajo na fina, srednje fina in groba vlakna, glede na številko mikronov posameznega vlakna. Runo je treba najprej odbrati in odstraniti dlako, ki je prekratka, umazana ali resasta, zato tudi neprimerna za predelavo (pri sortiranju se odstranjuje dlake z repa, trebuha in izza vrata). Runo je treba nato temeljito oprati. Včasih so volno prali v potokih, danes pa je pranje runa zaradi strogih okoljskih predpisov skorajda onemogočeno. Rejci ali rokodelci za manjše količine runo perejo doma, večje količine perejo v predilnicah, kjer je pranje in odplakovanje umazane vode regulirano. Zapiranje manjših predilnic ogroža nadaljnjo predelavo volne. Nedavno se je zaprla pralnica in predilnica v Žirovnici, delujeta le še predilnica v Volčji Dragi in bolj znano družinsko podjetje Soven iz Selnice ob Dravi, ki odkupuje oprano in neoprano ovčjo volno za nadaljnjo predelavo (od polstenih izdelkov do volne za gradnjo in dom ter predenje niti). Poleg tega je pranje runa za rejce ovc zelo zamudno opravilo, zato se velike količine runa zavrže in uniči. Očiščeno runo je treba zmikati oziroma sčesati. Včasih so za postopek mikanja uporabljali t. i. gredeše/gradeše, ki so jih izdelovali domači rokodelci (eden teh je bil npr. mojster Ambrožič iz Ljubnega), dandanes pa se uporabljajo tudi sodobnejši industrijsko narejeni mikalniki na boben, ki volno zmikajo hitreje in z manj napora. Sledi predenje mikanke/česanke v nit. Na kolovratu pri tem z nogo pritiskamo na pedal, ki poganja kolo. Preko vrvice se vrtenje prenese na roko ali glavo kolovrata, kjer se suče vreteno, na katerega se navija nit. Pri predenju je pomembno, da je nit dobro posukana. Posamezne spredene niti se lahko združujejo po dve ali tri, ta del postopka se imenuje sukanje niti. Lan se seje od zgodnje do pozne pomladi, odvisno od geografske lege. Vlaknasti lan se seje bolj na gosto, da so stebla čim bolj dolga in vitka. Večkrat ga je treba opleti. Po približno 14 dneh po cvetenju se lan puli v t. i. zeleni oz. rumeni zrelosti in zlaga v snope. Snope se postavi pokonci , da se lan osuši. V tem času seme dozori. Lanene glavice s semeni se s posebnimi glavniki (rifl, kampl, smukalnik) potrga oz. osmuka s stebel. Sledi godenje, da se vlakna razrahljajo. Poznano je godenje z roso, kjer se stebla razprostre na travnik in pusti približno 3 tedne. Večkrat se stebla obrne, da je godenje čim bolj enakomerno. Poznano je tudi godenje lanu z namakanjem, kjer se lanene snope položi v mirno tekočo vodo za približno 8 dni. Lan potem zvežejo v snope in sušijo. Pred trenjem je bilo potrebno sušenje in gretje v lanenih jamah oz. paštbah. Od kurišča je bil v zemlji speljan nekaj metrov dolg rov do prostora, kjer se je sušil lan. Ko se je na kurišču zakurilo je topel dim potoval po rovu oz. kanalu do mesta, kjer je bil lan. Sledi trenje, da se ločijo vlakna od olesenelega dela stebla. V preteklosti je bilo trenje lanu pravi kmečki praznik oz. tudi eno izmed priljubljenih srečanj neporočenih deklet in fantov. Sledi otepanje, da od lanenega prediva odstranijo pezdir in kratka vlakna – tulovina. Lanena vlakna počešejo, da se poravnajo dolga vlakna. Dolga, fina, vlakna zvijejo v povesmo. Sledi predenje. Iz dolgih, finejših vlaken se prede boljše predivo, iz katerega se tke pražnje platno. Iz slabših in krajših vlaken pa se prede nit za hodnično platno. Spredeni lan potem navijejo v štrene, ga perejo in tolčejo, kuhajo v bukovem pepelu, da se obeli. Oprane in posušene štrene na motovilu navijejo v klobčiče. Tako je bil lan pripravljen za tkanje. Kolovrat so v postopku predenja začeli uporabljati razmeroma pozno, v 17. ali 18. stol., od takrat pa se tehnika ročnega predenja ni pretirano spreminjala. Zdaj mojstrice predenja uporabljajo izpopolnjene kolovrate, ki imajo dve namesto enega pedala. Predenje s takšnim kolovratom je bolj udobno in časovno učinkovitejše. Ti kolovrati so tuje industrijske proizvodnje. Za njihovo domačo izdelavo so zahtevana znanja in veščine kolarske obrti. Ker je ta izjemno ogrožena, koles ne izdeluje skoraj nihče več. Tako tudi ni izdelovalcev kolovratov, s čimer se izgubljajo značilne različne oblike kolovratov našega prostora. Ročno predenje je zaradi številnih korakov dolgotrajen rokodelski postopek. Danes se ta način zaradi izjemno razširjene in dostopne strojne preje opušča. Ker pa celoten postopek združuje znanje obdelave surovine od začetka do konca, je izjemno dragoceno. Cilj ročnega predenja danes je unikatna nit, ki ima posebno strukturo, njena neenakomernost je tako dodana in še posebej cenjena vrednost. Vlakna, zlasti volno, so barvali z naravnimi barvili iz rastlin, ki jih najdemo v naravi (npr. šentjanževka, lučnik, kozmeja, čebulne lupine, rabarbara, zeleni orehi, vrba, jelša …), kar nekateri rokodelci obvladajo še danes. Pri večini barvil je treba volno najprej namočiti v galun ali čimžo, nato nit sprati in jo potopiti v hladno vnaprej pripravljeno barvilno kopel. Kopel se nato skupaj z volno počasi segreva do podvrelišča. Barvilno kopel se pripravi tako, da se rastlino najprej prekuha, pri čemer vre približno eno uro, nato pa se jo ohladi in namaka v vodi. Prekuhano vodo se nato odcedi, vanjo potopi vlakna in ohladi. Spredeno nit rokodelke in rokodelci uporabijo pri tkanju, pletenju, kvačkanju, vezenju, vozlanju … končnega izdelka. Volno so porabili za pletenje nogavic, jopic, kap itd. V povezavi z obujanjem ovčereje in ozaveščanjem širše javnosti o pozitivnih lastnosti volne je v sodobnem času znova več zanimanja tudi za to panogo. Podobno velja za predelavo lanu, obetamo si lahko tudi revitalizacije predenja konoplje. Posamezne mojstrice svoje znanje delijo na individualnih ali skupinskih rokodelskih tečajih in ga priložnostno prikazujejo na dogodkih na temo rokodelstva. V dobi globalizacije in z dostopnostjo vlaken iz drugih delov sveta se pri predenju na kolovratu uporablja tudi dlaka alpake, angora zajcev, prede se svila in tudi dlaka domačih ljubljenčkov (mačk in psov). |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Predilstvo zahteva znanje in obvladanje preslice ali kolovrata in drugih pomožnih orodij (npr. stojal za vretena), tudi poznavanje postopka priprave prediva. Potrebni so dobro poznavanje lastnosti materiala, natančnost in vztrajnost. Znanje se prenaša s pomočjo mojstra ali mojstrice, individualno ali skupinsko. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Predenje ni vpisano v Register nesnovne kulturne dediščine. Predenje je bilo nekdaj eno izmed kmečkih opravil, dandanes pa je velik motiv nosilk znanja to, da se znanje ohranja za prihodnje generacije. Obujanje in ohranjanje tega znanja zaradi svoje redkosti nosita izjemno dodano vrednost. S pridelavo predilnega lanu se ukvarjajo v Črnem vrhu nad Idrijo, Davči, na Ledinski planoti, v Beli Krajini, v Lanišču (občina Škofljica), v Polenšaku in Destriniku. |
| **Vidik identitete in prepoznavnosti**  | Rokodelke in rokodelci niso povezani, nekateri so vključeni v sekcijo za domačo in umetnostno obrt pri OZS. Med seboj si priložnostno izmenjujejo znanje.Predenje se predstavlja na raznih rokodelskih sejmih, ki vključujejo rokodelske prikaze na kraju samem. Ročno predenje ni posebno vključeno v identiteto določenega kraja, panoga pa je bolje zastopana v vzhodnem delu Slovenije, na Kozjanskem in Beli krajini, predvsem zaradi posameznic, ki ohranjajo izročilo predenja lanu. Na Gorenjskem deluje mojstrica predenja Bojana Ažman, ki se je predenja izučila na tečaju, kasneje pa je iz pridobljenih izkušenj napisala priročnik o obdelavi volne in sodelovala na razstavi, ki želi približati rokodelsko dejavnost ročnega predenja širši populaciji. Obujanje preje se v zadnjem času razvija tudi na Idrijsko-Cerkljanskem. |
| **Vidik družbenega in gospodarskega napredka** | Panoga se od začetka uporabe kolovrata ni pretirano spremenila. Mehanizem ostaja isti, oprema pa se rahlo posodablja, zato je postopek lažji in bolj udoben, a kljub temu dolgotrajen. Inovacija je npr. kolovrat z dvema pedaloma in drugače orientiranim kolesom. Prav tako je dandanes več v uporabi mikalnik na boben in ne ročna krtača za mikanje (gredeše).Danes ima predenje skoraj muzejsko vrednost; tradicionalne rokodelske dejavnosti in kmečka opravila imajo danes drugačen pomen, saj se poudarja dimenzija trajnosti in vračanja k naravi. Popularizacija ročnega predenja in ohranjanje predilnic bi pozitivno vplivala na manj odpadkov v kmetijstvu. Pri predenju ne nastane nobenih odvečnih odpadkov, obenem pa se s tem koristno uporabi surovino živalskega ali rastlinskega izvora. |
| **Vidik učinkov na medgeneracijsko povezovanje in vseživljenjsko učenje** | Predenje ima veliko potenciala za prenos znanj med generacijami – v okviru družine ali prenos z ene generacije na drugo v lokalnih okoljih/skupnostih. Prikaz predenja je pomemben tudi za družbeni spomin, saj bi v nasprotnem primeru kmalu pozabili na staro tehniko. Za rokodelsko dejavnost obstaja upanje, saj se zanjo zanima vse več mladih. Pomembna je tudi povezava preje s pripovedništvom. |
| **Vidik učinkov na turizem**  | Rokodelska dejavnost je v turistično ponudbo vpeta posredno, npr. z etnološkimi prireditvami prigona ovc s pašniških planin in prikazom striže ovc, z rokodelskimi sejmi, ki vključujejo prikaze ipd. V Davči vsako leto predstavljajo predelavo lanu. |
| **Viri in literatura** | Angelos Baš, ur., Slovenski etnološki leksikon, Mladinska knjiga, 2004.Obdelava volne, izobraževalno–dokumentarni film. Razvojna agencija Sora, 2022, <https://vimeo.com/733941547> Monika Kropej, Podoba ženskega lika v ljudskih verskih predstavah in šegah: Od starih verovanj do sodobnih čaščenj, V: Čar izročila, Ingrid Slavec Gradišnik, ur., Založba ZRC, Ljubljana, 2008.Sara Šifrar Krajnik, Bojana Ažman, Volna: Priročnik o obdelavi volne, Loški muzej, Škofja Loka, 2022.Alenka Rupnik, pobuda za rokodelsko panogo platnarstvo in lanarstvo. |